Св. Георги Победоносец – светецът на две религии

Свети Георги, известен като свети Георги Победоносец, е един от най-почитаните и уважавани светци в наши дни. Мъченикът е известен със своята силна и здраво укрепена вяра в Месията Иисус Христос. Благодарение на тази необикновена вяра, той извършва великолепни и нечувани неща, които сам човек не може да извърши.

 Християнският мъченик е известен с легендата за змея. Тази легенда разказва за една ламя, населяваща близкото езеро до град Вирит и жителите на града, ставали често нейна жертва. Съответно, те се обърнали към своят владетел, който издал заповед да се принасят деца за жертва на змея, като обещал да жертва и своята дъщеря. Така, всеки изпълнявал заповедта на владетеля, докато не дошло време за владетелската дъщеря. Когато тя пристъпила до езерото, се появил свети Георги на бял кон. Той успокоил детето и намушкал ламята със силата Божия. Градът бил спасен както физически, така и духовно, поради факта, че всички приели Иисус Христос за спасител. На мястото били съградени два храма. Единият носи името на Божията майка Мария, а другият – на свети Георги Победоносец. Появила се около храмовете и жива вода, която била лековита и изцеляваща...

Свети Георги Победоносец е световно почитан от всички християни, независимо от какъв тип са те. В християнството свети Георги е също много уважаван. Светецът е известен с тази необорима вяра, устоявала на всяко наказание, целящо отказване на мъченика от светата вяра. Той издържа на всичко, макар струващо се на всички непосилно. Смелият мъченик на всяко ново сурово мъчение, измислено от императора, устоявал с вяра и твърдост и дори много хора повярвали в Иисус заради него. Дори и императорската жена приела Христос и е било наредено да бъде убита. Думите "По-скоро ти ще се умориш да ме мъчиш, отколкото аз – да понасям мъченията“, символизират един изключителен и неповторим характер на един просветен християнин, а именно свети Георги. Думи, символизиращи сила, вяра, непокорство и почит. Благодарение на тези подвизи и вяра Свети Георги е почитан в цял свят. В памет на него днес има много храмове на негово име. Той бива и светец покровител на големи европейски градове, национален светец на държави, патрон на градове, на армията, на земеделието, като дори има държава на негово име - Джорджия. Факт е, че в Грузия има 365 храма на неговото име, колкото са и дните в годината. В България свети Георги също е доста почитан, като е избран 6 май за ден, в който ние да му отдадем почит. Тук е и известната ротонда „Свети Георги“, намираща се в нашата столица и датираща от 4 век.

Има и втора религия, признала мъченика за светец - исляма. Тази също голяма религия отдава голямо почитание на светеца, известен със своята вяра и отдаденост. В исляма свети Георги е популярен като Араб Джирджис, Ел худ или Гиргис. В тази религия, той е взел ролята на ученик на пророка Иса, Иисус Христос. Мюсюлманите се възхищават на подвига на Победоносеца, възпротовил се на царя на Мосул, който решил да направи статуя на Аполон. Мъченикът се опълчил на това и вследствие получил много наказания, но Иисус Христос го възкресявал и пазил.

Моето вероизповедание е християнството и аз съм изключително благодарен, че имам тази възможност да се наричам християнин. За мене свети Георги е велик характер, който служи за пример, как Бог може да ни употреби и помага, вследствие на силна и необорима вяра в него, съпроводена със смелост и решителност. Аз вярвам в Иисус Христос и неговата жертва на кръста и вярвам, че наистина е имало един човек на име Георги, който е сторил тези смели постъпки и знамения. Мисля, че наистина той е вършил тези знамения, но Христос е бил този, който му е давал тази сила. Именно свети Георги е този инструмент, който Бог е употребявал.

Нека подражаваме на тази силна вяра на мъченика и да бъдем смели като него. Свети Георги Победоносец е един пример, че ако се доверим на Иисус Христос, то няма невъзможни неща. Нека бъдем като този светец и имаме тази непоколебимост и дързост, и Бог ще ни употреби и защитава винаги.

Нека бъдем като свети Георги!

Янко Михайлов Янков, 11В клас